Πρόταση οδηγίας του Συμβουλίου για την τροποποίηση της οδηγίας 77/99/ΕΟΚ περί υγειονομικών προβλημάτων στον τομέα της παραγωγής και της εμπορίας προϊόντων με βάση το κρέας και ορισμένων άλλων προϊόντων ζωικής προέλευσης

(95/C 192/05)

(Κείμενο που παρουσιάζει ενδιαφέρον για τον ΕΟΧ)

COM(95) 185 τελικό

(Υποβλήθηκε από την Επιτροπή στις 19 Μαΐου 1995)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/99/ΕΟΚ του Συμβουλίου περί υγειονομικών προβλημάτων στον τομέα της παραγωγής και της εμπορίας προϊόντων με βάση το κρέας και ορισμένων άλλων προϊόντων ζωικής προέλευσης (1), όπως τροποποιήθηκε τελευταία από την οδηγία 92/118/ΕΚ (2), και ιδίως το άρθρο 19,

την πρόταση της Επιτροπής,

Εκτιμώντας:

ότι ορισμένα σημεία του παραρτήματος της οδηγίας 77/99/ΕΟΚ θα έπρεπε να προσαρμοστούν έτσι ώστε να ληφθεί υπόψη η τεχνολογική πρόοδος στον τομέα της επεξεργασίας κρέατος και να ευθυγραμμιστούν οι τεχνολογικές προϋποθέσεις με τις τρέχουσες εφαρμογές 7

ότι, ως εκ τούτου, είναι απαραίτητο να τροποποιηθούν οι προϋποθέσεις σχετικά με τους γενικούς όρους έγκρισης μονάδων, τους γενικούς υγειονομικούς όρους που εφαρμόζονται για τις εγκαταστάσεις, τον εξοπλισμό και τα εργαλεία, τους ειδικούς υγειονομικούς όρους για τις μονάδες προετοιμασίας προϊόντων με βάση το κρέας, τις προϋποθέσεις για τα συστατικά που πρόκειται να χρησιμοποιηθούν στην παρασκευή προϊόντων με βάση το κρέας καθώς και για την πρώτη και τη δεύτερη συσκευασία και το ετικετάρισμα, τη σήμανση υγιεινομικής καταλληλότητας, την αποθήκευση και τη μεταφορά των προϊόντων με βάση το κρέας, καθώς και οι προϋποθέσεις σχετικά με τους ειδικούς όρους για προπαρασκευασμένα γεύματα με βάση το κρέας και για τετηγμένα λίπη 7

ότι, εν αναμονή των οριστικών μέτρων απλοποίησης των υφιστάμενων κειμένων, πρέπει να θεσπιστούν προσωρινά μέτρα ώστε να αποφευχθεί η επίθεση περισσοτέρων σημάνσεων υγιεινομικής καταλληλότητας στα προϊόντα με βάση το κρέας που περιέχουν άλλα προϊόντα ζωικής προέλευσης,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα της οδηγίας 77/99/ΕΟΚ τροποποιείται δια της παρούσης ως εξής:

1. Στο παράρτημα Α κεφάλαιο Ι το σημείο 2 στοιχείο ε) αντικαθίσταται από το ακόλουθο κείμενο:

«ε) κατάλληλο σύστημα εξαερισμού και εφόσον κρίνεται απαραίτητο, επαρκής ατμός και εγκαταστάσεις εξαέρωσης νερού με στόχο τη μείωση, όσο το δυνατόν, του φαινομένου της συμπύκνωσης στις επιφάνειες, όπως τοίχοι και οροφές ή επενδύσεις οροφών.»

2. Στο παράρτημα Α κεφάλαιο Ι σημείο 8 προστίθεται το ακόλουθο κείμενο:

«Για την απολύμανση το υλικού και των εργαλείων πρέπει να χρησιμοποιείται νερό θερμοκρασίας κατά κατώτατο όριο 82°C ή άλλες μέθοδοι απολύμανσης εγκεκριμένες από την αρμόδια αρχή 7»

3. Στο παράρτημα Α κεφάλαιο Ι η κάτωθι πρόταση προστίθεται στο σημείο 12:

«σε περίπτωση που η παρουσία της αρμόδιας αρχής δεν είναι τακτική, αρκεί μια μονάδα αποθήκευσης εξοπλισμού και υλικών που κλειδώνει.»

4. Στο παράρτημα Α κεφάλαιο Ι το σημείο 15 αντικαθίσταται από το ακόλουθο κείμενο:

«15. κατάλληλες εγκαταστάσεις για τον καθαρισμό και μέσα απολύμανσης, μετά τη μεταφορά 7 με τη σύμφωνη γνώμη της αρμόδιας αρχής, μπορούν να χρησιμοποιηθούν εγκαταστάσεις που δεν βρίσκονται εντός της μονάδας.»

5. Στο παράρτημα Α κεφάλαιο Ι προστίθεται το σημείο 16:

«16. Σε περίπτωση που οι όροι μεταποίησης δια ξηράνσεως προϋποθέτουν απουσία νερού για την παραγωγή ορισμένων προϊόντων, όπως αυτά που αναφέρονται στο άρθρο 2 στοιχείο β) iv), ορισμένες προϋποθέσεις και ιδίως αυτές που ορίζονται στο σημείο 2 στοιχεία α) και ζ) του παρόντος κεφαλαίου, είναι δυνατόν να προσαρμοστούν. Εν πάση περιπτώσει, οι διαδικασίες καθαρισμού και απολύμανσης που δεν αναφέρονται σε νερό πρέπει να εφαρμόζονται στα εν λόγω τμήματα των μονάδων και, ιδίως σε αυτά που διεξάγονται εργασίες ανάμειξης εν ξηρώ και πλήρωσης περιεκτών που προορίζονται για την πρώτη συσκευασία των προϊόντων.»

6. Στο παράρτημα Α κεφάλαιο ΙΙ. Α στο σημείο 1 η τελευταία φράση αντικαθίσταται από το ακόλουθο κείμενο:

«Ο καθαρισμός και η απολύμανση πρέπει να πραγματοποιούνται σύμφωνα με μια περιοδικότητα και με διαδικασίες που πληρούν τις αρχές που προβλέπονται στο άρθρο 7.»

7. Στο παράρτημα Α κεφάλαιο ΙΙ. Α, το σημείο 5 αντικαθίσταται από το ακόλουθο κείμενο:

«5. Τα απορρυπαντικά, τα απολυμαντικά και οι παρόμοιες ουσίες πρέπει να χρησιμοποιούνται σύμφωνα με τις οδηγίες των παρασκευαστών, έτσι ώστε να μην έχουν ανάδρομες επιπτώσεις στα μηχανήματα, στον εξοπλισμό, στις πρώτες ύλες και στα προϊόντα.

Μετά από τη χρήση αυτή πρέπει να ακολουθεί λεπτομερής έκπλυση τέτοιων οργάνων και εξοπλισμού εργασίας με πόσιμο νερό, εκτός από την περίπτωση που η αρμόδια αρχή συμφωνεί ότι οι οδηγίες χρήσης τέτοιων ουσιών καθιστούν μια τέτοια έκπλυση μη απαραίτητη.

Τα προϊόντα για τη συντήρηση και τον καθαρισμό πρέπει να φυλάσσονται σε αίθουσα ή διάταξη που προβλέπεται στο κεφάλαιο Ι σημείο 14 του παρόντος παραρτήματος.»

8. Στο παράρτημα Β κεφάλαιο ΙΙ σημείο 4, το προτελευταίο και το τελευταίο εδάφιο αντικαθίστανται από το ακόλουθο κείμενο:

«Κατά τον τεμαχισμό, την κοπή σε φέτες και τις διαδικασίες διατήρησης, οι αίθουσες όπου διεξάγονται αυτές οι εργασίες πρέπει να έχουν θερμοκρασία που δεν υπερβαίνει τους 12° C.

Ωστόσο, η αρμόδια αρχή μπορεί να προβεί σε παρέκκλιση της προϋπόθεσης αυτής εφόσον θεωρεί ότι μια τέτοια παρέκκλιση δικαιολογείται βάσει των νέων τεχνολογικών εξελίξεων που χρησιμοποιούνται στην προετοιμασία προϊόντων με βάση το κρέας, ή εφόσον μπορεί να αποδειχθεί ότι οι εργασίες επεξεργασίας είναι τέτοιες που οι πρώτες ύλες και τα τελικά προϊόντα παραμένουν σε κατάλληλη θερμοκρασία ώστε να διασφαλίζεται η υγειονομική τους κατάσταση.»

9. Στο παράρτημα Β κεφάλαιο ΙΙΙ το σημείο 3 αντικαθίσταται από το ακόλουθο κείμενο:

«3. Εγκρίνεται η χρήση λοιπών πρώτων υλών ζωικής προέλευσης για την παραγωγή προϊόντων με βάση το κρέας, εφόσον για τις εν λόγω πρώτες ύλες τηρούνται οι προϋποθέσεις της σχετικής κοινοτικής νομοθεσίας.»

10. Στο παράρτημα Β κεφάλαιο V η τρίτη περίπτωση του σημείου 4 αντικαθίσταται από το ακόλουθο κείμενο:

«- για συσκευασίες που δεν προορίζονται για τον τελικό καταναλωτή, η ημερομηνία προετοιμασίας ή κωδικός που είναι δυνατόν να ερμηνευθεί από την αρμόδια αρχή και ο οποίος επιτρέπει την εξακρίβωση της ημερομηνίας αυτής.»

11. Στο παράρτημα Β το κεφάλαιο VI αντικαθίσταται από το ακόλουθο κείμενο:

«ΚΕΦΑΛΑΙΟ VI

Σήμανση υγειονομικής καταλληλότητας

1. Τα προϊόντα με βάση το κρέας πρέπει να φέρουν σήμανση υγειονομικής καταλληλότητας σε κάθε μονάδα πώλησης, σε επίπεδο λιανικής πώλησης. Η σήμανση πρέπει να τίθεται επί των προϊόντων κατά ή αμέσως μετά από την παρασκευή στη μονάδα ή στο κέντρο συσκευασίας, σε εμφανές σημείο. Η σήμανση πρέπει να είναι ευανάγνωστη και τα στοιχεία της ευδιάκριτα. Η σήμανση υγειονομικής καταλληλότητας πρέπει να τίθεται απευθείας στο προϊόν ή στο περιτύλιγμα ή στη συσκευασία ή σε ετικέτα που επικολλάται στο προϊόν, στο περιτύλιγμά του ή στη συσκευασία του.

Η σήμανση υγειονομικής καταλληλότητας μπορεί επίσης να είναι σταθερό έλασμα από ανθεκτικό υλικό, το οποίο πληροί όλες τις υγειονομικές προϋποθέσεις και σαφώς, τις κοινοτικές προϋποθέσεις όσον αφορά τα υλικά που έρχονται σε επαφή με τρόφιμα.

Η σήμανση υγειονομικής καταλληλότητας πρέπει να τοποθετείται έτσι ώστε να αποκλείεται η εκ νέου χρήση της.

2. Κατά παρέκκλιση του σημείου 1, δεν είναι απαραίτητη η σήμανση υγειονομικής καταλληλότητας προϊόντων με βάση το κρέας:

α) για προϊόντα με βάση το κρέας, αποστολών που δεν προορίζονται για περαιτέρω επεξεργασία ή συσκευασία σε εγκεκριμένη εγκατάσταση, εφόσον:

- οι εν λόγω αποστολές που περιέχουν προϊόντα με βάση το κρέας φέρουν τη σήμανση υγειονομικής καταλληλότητας στην εξωτερική επιφάνεια,

- η μονάδα παραλαβής τηρεί χωριστό αρχείο για τις ποσότητες, το είδος και την προέλευση των παραληφθέντων προϊόντων με βάση το κρέας, σύμφωνα με το παρόν σημείο,

- ο προορισμός και η χρήση για την οποία προορίζονται τα προϊόντα με βάση το κρέας αναγράφεται εμφανώς στην εξωτερική επιφάνεια της εξωτερικής συσκευασίας 7

β) για προϊόντα με βάση το κρέας που δεν είναι εντός πρώτης ή δεύτερης συσκευασίας, αλλά πωλούνται χύδην από τον παραγωγό σε παρατήρια λιανικής πώλησης, εφόσον:

- η σήμανση υγειονομικής καταλληλότητας τίθεται στο εμπορευματοκιβώτιο χύδην μεταφοράς των προϊόντων με βάση το κρέας και στα συνοδεύοντα έγγραφα,

- τα παραλαμβάνοντα πρατήρια λιανικής πώλησης τηρούν χωριστό αρχείο για τις ποσότητες, το είδος και την προέλευση των παραληφθέντων προϊόντων με βάση το κρέας, σύμφωνα με το παρόν σημείο.

3. Η σήμανση υγειονομικής καταλληλότητας πρέπει να αναφέρει τα ακόλουθα στοιχεία εντός ωοειδούς περιγράμματος:

α) είτε:

- άνωθεν: το αρχικό γράμμα ή γράμματα της χώρας αποστολής με τυπωμένα κεφαλαία, δηλαδή:

B - DK - D - EL - E - F - IRL - I - L - NL - P - UK - AT - FI - SE, των οποίων έπεται ο αριθμός έγκρισης της μονάδας ή, σύμφωνα με τους κανόνες που πρόκειται να θεσπιστούν βάσει της δεύτερης περίπτωσης του άρθρου 17, το κέντρο ανασυσκευασίας, ενδεχομένως συνοδευόμενο από κωδικό αριθμό που δηλώνει το είδος του προϊόντος για το οποίο έχει εγκριθεί η μονάδα,

- κάτωθεν: μια από τις ακόλουθες ομάδες αρχικών: CEE - EOF - EWG - ΕΟΚ - EEC - EEG - ETY 7

β) είτε:

- άνωθεν, το όνομα της χώρας αποστολής με κεφαλαία,

- στο κέντρο, τον αριθμό έγκρισης της μονάδας ή σύμφωνα με τους κανόνες που πρόκειται να θεσπιστούν βάσει της δεύτερης περίπτωσης του άρθρου 17, το κέντρο ανασυσκευασίας, ενδεχομένως συνοδευόμενο από κωδικό αριθμό που δηλώνει το είδος του προϊόντος για το οποίο έχει εγκριθεί η μονάδα,

- κάτωθεν: μια από τις ακόλουθες ομάδες αρχικών: CEE - EOF - EWG - ΕΟΚ - EEC - EEG - ETY.

4. Σε περίπτωση που ένα προϊόν με βάση το κρέας περιέχει άλλα συστατικά ζωικής προέλευσης όπως προϊόντα αλιείας, γαλακτοκομικά προϊόντα ή προϊόντα αυγών, πρέπει να τίθεται μόνο μια σήμανση υγειονομικής καταλληλότητας.»

12. Στο παράρτημα Β κεφάλαιο VII το σημείο 1 αντικαθίσταται από το ακόλουθο κείμενο:

«1. Το προϊόντα με βάση το κρέας πρέπει να αποθηκεύονται σε αίθουσες που προβλέπονται στο παράρτημα Β κεφάλαιο 1 σημείο 1 στοιχείο α) ή σε περίπτωση που πρόκειται για προϊόντα με βάση το κρέας τα οποία δεν είναι δυνατόν να διατηρηθούν σε θερμοκρασίες περιβάλλοντος πρέπει να διατηρούνται σε ψυκτικές αποθήκες που προβλέπονται στο σημείο 8 του άρθρου 2 ή οι οποίες είναι εγκεκριμένες σύμφωνα με άλλες σχετικές οδηγίες.

Ωστόσο, τα προϊόντα με βάση το κρέας τα οποία είναι δυνατόν να διατηρηθούν σε θερμοκρασίες περιβάλλοντος, είναι δυνατόν να αποθηκεύονται σε αποθήκες σταθερής κατασκευής, οι οποίες καθαρίζονται και απολυμαίνονται εύκολα και είναι εγκεκριμένες από την αρμόδια αρχή.»

13. Στο παράρτημα Β κεφάλαιο VII προστίθεται το ακόλουθο σημείο:

«5. Το έγγραφο εμπορίας που αναφέρεται στο άρθρο 3.Α σημείο 9 στοιχείο β) i) πρέπει να συνοδεύει τα προϊόντα με βάση το κρέας κατά το πρώτο στάδιο εμπορίας 7 εάν τα προϊόντα με βάση το κρέας στη συνέχεια συγκεντρώνονται ή/και συσκευάζονται εκ νέου σε κέντρο ανασυσκευασίας, θεσπίζονται οι αναγκαίες διατάξεις σύμφωνα με το άρθρο 17, δεύτερη περίπτωση.»

14. Στο παράρτημα Β κεφάλαιο VIII το Β αντικαθίσταται από το ακόλουθο κείμενο:

«Β. Ο διαχειριστής ή ο διευθύνων τη μονάδα παρασκευής προϊόντων με βάση το κρέας σε ερμητικά σφραγισμένους περιέκτες, πρέπει να διεξάγει ποσοστιαίο έλεγχο για να διασφαλίζει επιπλέον, το κατά πόσον:

1. Τα προϊόντα με βάση το κρέας που προορίζονται για αποθήκευση σε θερμοκρασία περιβάλλοντος, υποβάλλονται σε θερμική επεξεργασία με αποτελέσμα την καταστροφή ή την αδρανοποίηση των παθογόνων οργανισμών καθώς και των σπόρων παθογόνων μικροοργανισμών. Πρέπει να πραγματοποιείται καταγραφή των παραμέτρων παραγωγής όπως η διάρκεια θέρμανσης, η θερμοκρασία, η πλήρωση των περιεκτών, το μέγεθος τους κ.λπ. Η συσκευή θερμικής επεξεργασίας πρέπει να υπόκειται στις διατάξεις για τον έλεγχο, έτσι ώστε να είναι δυνατή η επιβεβαίωση του κατά πόσον οι περιέκτες υποβλήθηκαν καταλλήλως σε αποτελεσματική επεξεργασία δια θερμάνσεως.

2. Οι άδειοι περιέκτες πληρούν τις κοινοτικές διατάξεις όσον αφορά υλικά που έρχονται σε επαφή με τρόφιμα.

3. Διεξάγονται έλεγχοι της ημερήσιας παραγωγής, σε προκαθορισμένα διαστήματα, για να διασφαλιστεί η αποτελεσματικότητα της σφράγισης. Για το σκοπό αυτό, πρέπει να υπάρχει κατάλληλος εξοπλισμός για τον έλεγχο των κάθετων τομών ή των περιπτώσεων αποκόλλησης των ραφών των σφραγισμένων περιεκτών.

4. Διεξάγονται συμπληρωματικοί ποσοστιαίοι έλεγχοι από τον παραγωγό για να διασφαλιστεί ότι τα μεταποιημένα προϊόντα έχουν υποβληθεί σε κατάλληλη θερμική επεξεργασία, με τη βοήθεια:

- δοκιμών επώασης. Η επώαση πρέπει να διεξάγεται σε 37° C για 7 ημέρες ή σε 35° C για 10 ημέρες ή με κάθε άλλο αντιστοίχου αποτελέσματος συνδυασμό,

- μικροβιολογικών εξετάσεων του περιεχομένου και των περιεκτών σε εργαστήριο της εκμετάλλευσης ή σε οιοδήποτε άλλο εγκεκριμένο εργαστήριο.

5. Διεξάγονται οι απαραίτητοι έλεγχοι για να διασφαλιστεί ότι το νερό ψύξης περιέχει επίπεδο καταλοίπων χλωρίου μετά τη χρήση. Τα κράτη μέλη μπορούν, ωστόσο, να προβούν σε παρέκκλιση αυτής της προϋπόθεσης, εφόσον το νερό πληροί τις προϋποθέσεις της οδηγίας 80/778/ΕΟΚ.»

15. Στο παράρτημα Β, κεφάλαιο ΙΧ, το σημείο 2 στοιχείο α) αντικαθίσταται από το ακόλουθο κείμενο:

«2. α) Το προϊόν με βάση το κρέας που εμπεριέχεται σε προπαρασκευασμένο γεύμα πρέπει, μόλις έχει μαγειρευθεί:

i) είτε να αναμειγύονται, το συντομότερο πρακτικώς δυνατόν, με τα λοιπά συστατικά 7 σε αυτήν την περίπτωση, ο χρόνος κατά τον οποίον η θερμοκρασία των προϊόντων με βάση το κρέας είναι από 10 έως 60° C, πρέπει να είναι ο ελάχιστος δυνατόν,

ii) ή να ψύχεται σε θερμοκρασία 10° C ή κάτω των 10° C πριν από την ανάμειξη με τα λοιπά συστατικά.

Σε περίπτωση που χρησιμοποιούνται άλλες μέθοδοι προετοιμασίας, πρέπει να αποτελούν αντικείμενο έγκρισης σύμφωνα με τη διαδικασία που προβλέπεται στο άρθρο 20.»

16. Στο παράρτημα Γ κεφάλαιο ΙΙ Α, το σημείο 2 στοιχείο α) αντικαθίσταται από το ακόλουθο κείμενο:

«α) ψυκτική αποθήκη, εκτός εάν οι πρώτες ύλες συγκεντρώνονται και παραδίδονται εντός των προθεσμιών που καθορίζονται στα Β σημείο 3 στοιχείο β) και Β σημείο 3 στοιχείο γ) 7»

17. Στο παράρτημα Γ κεφάλαιο ΙΙ Β οι λέξεις «για την παραγωγή πρώτων υλών» διαγράφονται από το σημείο 7.

18. Στο παράρτημα Γ κεφάλαιο ΙΙ Β το σημείο 8 αντικαθίσταται από το ακόλουθο κείμενο:

«8. Για τα τετηγμένα ζωικά λίπη, ανάλογα με το είδος τους, πρέπει να τηρούνται οι ακόλουθοι κανόνες:

>ΘΕΣΗ ΠΗΝΑΚΑ>

»

Άρθρο 2

1. Τα κράτη μέλη θέτουν σε ισχύ τους νόμους, τους κανονισμούς και τις διοικητικές διατάξεις που είναι απαραίτητες για να συμμορφωθούν με την παρούσα οδηγία, το αργότερο την 1η Ιανουαρίου 1996.

Ενημερώνουν την Επιτροπή, πάραυτα, σχετικά.

Όταν τα κράτη μέλη υιοθετήσουν τα μέτρα αυτά, πρέπει τα μέτρα να αναφέρονται στην παρούσα οδηγία ή να συνοδεύονται από τέτοια αναφορά κατά την επίσημη δημοσίευσή τους. Οι μέθοδοι για την πραγματοποίηση τέτοιας αναφοράς καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιαστικών διατάξεων εσωτερικού δικαίου που θεσπίζουν σχετικά με τον τομέα που διέπεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ αριθ. L 26 της 31. 1. 1977, σ. 85.

(2) ΕΕ αριθ. L 62 της 15. 3. 1993, σ. 49.